कहा- उनकी गैरमौजूदगी में कोई और खेलेगा; कोई भी प्लेयर खेल से बड़ा नहीं
Bollywood Actor Suniel Shetty Speaks About KL Rahul WTC Final Replacement - इंडियन क्रिकेटर और लखनऊ सुपरजाएंट्स के कप्तान केएल राहुल चोट की वजह से IPL 2023 से बाहर हो गए हैं। उनके ससुर सुनील शेट्टी का इस पर रिएक्शन आया है।
इंडियन क्रिकेटर और लखनऊ सुपरजाएंट्स के कप्तान केएल राहुल चोट की वजह से IPL 2023 से बाहर हो गए हैं। उनके ससुर सुनील शेट्टी का इस पर रिएक्शन आया है। उन्होंने राहुल के जल्दी स्वस्थ होने के लिए अपनी शुभकामनाएं भेजी है।
सुनील ने कहा है कि राहुल भले ही अगले साल वर्ल्ड टेस्ट चैंपियनशिप का फाइनल खेलने के लिए उपलब्ध न हो लेकिन उनकी गैरमौजूदगी में किसी और खिलाड़ी को मौका मिलेगा, ये एक अच्छी बात है। सुनील ने कहा है कि खिलाड़ी चाहे जो भी हो, वो खेल से बड़ा नहीं होता।
आज होगी राहुल की सर्जरी
सुनील शेट्टी ने ईटाइम्स को दिए इंटरव्यू में कहा, '9 तारीख को राहुल की सर्जरी होने जा रही है। उन्हें हम सभी की शुभकामनाएं चाहिए। वो WTC फाइनल में मौजूद नहीं रहेंगे, लेकिन ये किसी दूसरे खिलाड़ी के लिए बेहतरीन अवसर हो सकता है। भारतीय क्रिकेट टीम के पास बहुत अच्छे प्लेयर्स हैं।'
केएल राहुल के पैर में खिंचाव, चोट के बावजूद की थी बल्लेबाजी
केएल राहुल 1 मई को लखनऊ के इकाना स्टेडियम में खेले गए मैच में फील्डिंग के दौरान चोटिल हो गए थे। RCB की पारी के दूसरे ओवर में फाफ डु प्लेसिस का शॉट रोकने के दौरान उनके पैर में खिंचाव आ गया था।
इसके बाद राहुल मैदान से बाहर चले गए थे। चोट के बावजूद राहुल बैटिंग करने आए थे, लेकिन उनकी टीम 18 रन से हार गई। उनके मसल्स में काफी गहरी चोट आई है।
राहुल गली मोहल्ले का प्लेयर नहीं है- सुनील
सुनील शेट्टी ने अभी कुछ दिन पहले सिद्धार्थ कनान को दिए एक इंटरव्यू में राहुल के खेल पर कमेंट किया था। जाहिर है कि उनका प्रदर्शन पिछले कुछ वक्त से तारीफ के लायक नहीं रहा है। उन्हें फैंस और पूर्व क्रिकेटर्स की आलोचनाओं का सामना करना पड़ा था।
इससे आहत होकर सुनील शेट्टी ने कहा कि अगर राहुल खराब भी खेलकर आता है तो हमारे घर में उसकी चर्चा नहीं होती है। हम लोग जानते हैं कि वो एक फाइटर है। वो अपने खेल में एक्सपर्ट है इसलिए उसे कोई क्या सिखाएगा। वो देश के लिए क्रिकेट खेलता है। कोई गली मोहल्ले के लिए नहीं कि कोई भी आए और कह दे कि ऐसा खेलो वैसा खेलो।'
'बातों से नहीं अपने बल्ले से जवाब देगा'
सुनील ने आगे कहा, 'मैं उस लड़के को देखता हूं जो कठिन समय से गुजर रहा है। लेकिन वो फिर भी खड़ा है और चुनौती लेने को तैयार है। वो बातों से नहीं अपने बल्ले से जवाब देगा। उसे मैदान पर जाना होगा और गेंद का सामना करना पडे़गा।'
हमेशा से चाहते थे बेटी को साउथ इंडियन लड़का मिले, राहुल मिले तो तमन्ना पूरी हुई
सुनील शेट्टी ने कुछ दिन पहले एक इंटरव्यू में बताया कि वो पहली बार राहुल से एयरपोर्ट पर मिले थे। उन्होंने कहा, 'मैं जब पहली बार राहुल से मिला तो मुझे पता चला कि वो मंगलोर का रहने वाला है। मैं भी वहीं का रहना वाला हूं। मैं उसके खेल का बहुत बड़ा फैन था, मुझे ये देखकर खुशी थी कि वो अपने क्षेत्र में अच्छा कर रहा है।
जब मैं घर आया और अपनी वाइफ माना और बेटी अथिया से इस मुलाकात के बारे में बताया तो वो एक दूसरे का चेहरा देखने लगीं। बाद में माना ने बताया कि अथिया और राहुल पहले से ही एक दूसरे के टच में हैं।'
सुनील शेट्टी ने उस इंटरव्यू में आगे कहा कि वो खुश थे क्योंकि वो हमेशा से चाहते थे कि अथिया साउथ इंडियन लड़के के साथ अपना कनेक्शन बनाए। उन्होंने कहा, 'मुझे हैरानी थी कि अथिया ने मुझसे राहुल के बारे में कभी जिक्र नहीं किया था। हालांकि मैं खुश था क्योंकि मैंने अथिया को हमेशा से साउथ इंडियन लड़को से कनेक्ट होने की नसीहत दी थी। ये सुखद संयोग ही था कि मंगलोर में राहुल के घर से कुछ ही दूरी पर मेरा भी जन्मस्थान है।'